Janet Yellen

Janet Louise Yellen (født 13. august 1946 i Brooklyn i New York City i New York) er en amerikansk økonom og professor. Hun ble i januar 2021 USAs finansminister, etter en rekke andre høye verv i styringsverket.

Liv og virke

Bakgrunn
Yellen vokste opp i bydelen Bay Ridge i Brooklyn i New York. Hennes mor var Anna Ruth (født Blumenthal; 1907–1986) som var folkeskolelærer. Faren var Julius Yellen (1906–1975). Han var familielege med praksis fra førsteetasje i familiens hjem. Moren sluttet som lærer for å ta seg av Janet og hennes storebror John. 

Hun tok eksamen fra Fort Hamilton High School i nabolaget i 1962. Hun tok sin bachelorgrad i økonomi summa cum laude fra Brown University i 1967, og en ph.d.-grad i økonomi fra Yale University i 1971. Hennes doktorarbeid hadde tittelen Employment, Output and Capital Accumulation in an Open Economy: A Disequilibrium Approach. Veileder var James Tobin, som senere mottok Nobelprisen i økonomi. Hennes tidligere  professor Joseph Stiglitz, også han nobelprisvinner, har kalt Yellen en av sine mest strålende og minneverdige studenter. To dusin økonomer tok sine doktorgrader fra Yale i 1971, blant dem Gary Smith, med Yellen som eneste kvinne blant dem.

Karriere 
Yellen har undervist ved University of California, Berkeley, Harvard University og London School of Economics. Hun har tidligere vært sjef for Federal Reserve i San Francisco og var på 1990-tallet rådgiver i Det hvite hus under president Bill Clinton. Politisk tilhører hun Det demokratiske parti.

Hun var visepresident for USAs sentralbank, Federal Reserve, fra 2010 til 2014.

I oktober 2013 ble hun nominert til stillingen som sentralbanksjef av president Barack Obama. Utnevnelsen ble godkjent av Senatet 6. januar 2014. Hun overtok som sjef for Federal Reserve System etter Ben Bernanke. Yellen var første kvinne i denne stillingen. Da hennes åremål nærmet seg å gå ut i 2017, ønsket ikke president Trump at hun skulle fortsette, men nominerte i stedet Jerome Powell som ny sentralbanksjef. Han etterfulgte Yellen i 2018.

Påtroppende president Joe Biden nominerte i november 2020 Yellen til USAs finansminister i Bidens regjering. Den 25. januar 2021 godkjente USAs senat henne som USAs finansminister og ble da den første kvinnen med dette vervet.

Privat 
Hun er gift med George A. Akerlof, professor i økonomi og vinner av Nobels minnepris.

Referanser

Eksterne lenker 
 
 

Økonomer fra USA
Sentralbanksjefer i USA
Personer fra New York City
USAs finansministre
Joe Bidens regjering